लाभ जेहादा दा सान्दै भारतनि साफ्रोमबो सुबुंनि गोसोयाव जाखांफैयो । बे बेलायाव गोबां हिन्दु सिख्लाफोरा मुस्लिम सेंग्राफोरजों थगायजानानै जरजुलुम धोरोम सोलाय होनानै जुलि लानाय खौरां मोनो । बे बेलायाव बावैसो सिगां एलाहाबाद जौसिन बिजिरसालिया फोसावनाय लाभ जेहादनि अजदनि गांसे एजाहार होनायनि सायाव मोनसे जारिमिनारि राय फोसावबाय। हाइकर्टआ बुंदोंदि सासे बैसोगोरा सुबुं एबा आइजोया गावनि मथै जिउ खांनायनि मोनथाइ मोनगोन। आइजो एबा सुबुङा गावनि जिउनि लोगोरिखौ नागिरनानै लानायनि मोनथाइ हारि, धोरोम, बोरोन बासिया बालानो संबिजिदनि थामथि दफानि 21 नं फारियाव ” जिउ आरो उदांस्रि” नि मोनथाइ दं । सासे हिन्दु आइजोखौ जरजुलुम धोरोम सोलाय होनानै सासे मुसलिम सेंग्राया जुलि लानायनि अजद थानाय एजाहारनि सायाव बिजिरसालिया बिबुंथि होयो दि सासे जुलिनि बैसो जानाय आइजोनि हामजानाय-हामजायै गावनि बुंनायखौ बिजिरसालिया गनायै जानो हाया। बिदि खालामनाया नोगोरारिनि संसार जानायाव फसायनायाव मोनथायनि उल्था नङा । जेराव अनज्लायनायनि खौसेखौ भारतीफोरा गाज्रि साननाय बादिसो। बिजिरसालिया बे बरायथाव रायनि उल्थायै गाज्रि साननायखौ उत्तर प्रदेशनि जगि आदित्यनाथ सोरखारा फोसावनायनि जोहै बिनि साननाय आयदा ” लाभ जेहाद “खौ फेजेननो हाबाय। गुबुन बिजेपि खुंथाइ रायजो जेरै मध्यप्रदेश, कर्नाटक आरो बिहारावबो बिनि बिदैया गसरद्ला हैबाय। थारैनो बिदि नन इसुफोरखौ रायजोनो दिन्दां खालामनानै लाखियोब्ला खुंथायनि गुदि आयदाफोरनिफ्राय रायजोफोरखौ नाथ्रोदनानै सोरखारनि फेलें जानायखौ दोनखोमानानै लाखिनायाव गोरलै जायो। जगि सोरखारनि बिथोन जरजुलुम धोरोम सोलायनायखौ अभैध’ फोसावनानै जुलि जानायनि जाहोनबो जानो हाथाव धोरोम सोलायनायखौबो मोनसे सारियावनो दोनबाय। बे बिथोननि बादिब्ला सोरबा जुलिनि थाखाय धोरोम सोलायनो सानोब्ला दान मोननैनि सिगां गावनि जिल्लानि बिजिरसालिनि खाथियाव आरजलाइ गथायग्रोनांगोन । जिल्ला बिजिरसालिनि गनायथियावसो बियो धोरोम सोलायनो मोनगोन। भारतीय संबिजिदा नोगोरारिनि गाव हामजानाय धोरोम आजावनाय आरो फालिनो हानायनि गुदि मोनथाइ मोननायनि दोननायनि उनाव बे बेलायाव सोरखारआ लानाया संबिजिदारि नङा। बिदि बिथोना साबजायै जिउ खांनायनि सायाव नोगोरारिनि मोनथायनि हेंथा होननानै सानजायो। बे आयेना धोरोम आरो हारिफोरनि गेजेराव जुलि जानायनि बेलायाव गोख्रों गसंथेगोन होननानै सानजानायजों लोगोसे समाज बेरेखा गोहोफोरखौ हेफाजाबसो होगोन होननानै बुंनो हायो। बे मन’ग्लाबहां आयेना बुहुमाव भारतनि साननाय-हनायफोरखौ गाज्रि खालामगोन। बुहुमनां खौरां बिजोंफोराव दानि भारतीय खुंथायनि राहाखौ खोला आफ्रिकानि ताहाननि बोरोन नेवसिनाय खुंथायजों रुजुनानै बुहुमनां जौस्राङाव इदानीं समाव भारतीयफोरखौ साननाय-हनायनि सायाव गाज्रि सानजानो हागौ। खोला आफ्रिकानि बोरोन नेवसिनाय खुंथायाव बोरोननांनि सायाव जुलि जानो मोनामोन। बिदिनो भारतआ गावनि नेवसिलायनायनि हेंथानि सायाव लोरबां जागोन होननानै साननो हायो। बियो खुंथाइ दोलोनि हिन्दुबादी भट बेंकआव गोहोम गोग्लैगोन। हारिमा एबा हारिमानाङारि बेलायाव जाफुंनायनि राजखान्थिनिख्रुइ भट बेंक राजखान्थिया गोनांथारसिन।